Document ID: /roh_data/filtered/fineweb-2-filterrobots_roh.jsonl.gz/64088

Svizra - Heinz Brand annunzià sco candidat per il Cussegl federal
Il Cusseglier naziunal Heinz Brand vala sco candidat per il Cussegl federal. La PPS grischuna haja annunzià el a bucca tar la cumissiun responsabla da la PPS Svizra, scriva la gasetta «Schweiz am Sonntag» sa referind sin funtaunas independentas da la PPS. Heinz Brand n'ha betg confermà quai.
Ses uffizi sco president da la PPS grischuna ha Brand entant sistì per separar cleramain las obligaziuns, sco quai ch’il presidi communitgescha. Ad interim surpiglia il vice-president Andrea Davaz questa funcziun. Tenor Davaz n'èn las elecziuns dal Cussegl federal nagin tema il mument. Els veglian sa concentrar dal tuttafatg sin las elecziuns parlamentaras.